# 16. fejezet

# Megemlékezés a Szabó, Somogyi, Kiss, Kassai és Arany családról

Eredetileg Mater Kassai Hildáról és családjáról szerettem volna írni, ám az ő szerénysége megakadályozott ebben. Ezért választottam a másik utat, s Arany Lászlónét megkeresve próbálok írni a Kassai és Arany családról, beleszőve Hilda kedves és tiszteletreméltó alakját is — a nagy család többi ágára is kitérve. Beszélgetésünk 2003 januárjának egyik zimankós délelőttjén zajlott —, de távoli képekre várakozva jóval később kerül az újságba.

A millennium idején élt Simontornyán Szabó József feleségével és hat gyermekével. 12 gyermekük született, de hatan közülük kicsiny korukban meghaltak.

A felnevelt gyermekek: Szabó Lajos (felesége Kovács Katalin), Szabó Mária (Somogyi Gáborné), Szabó Katalin (Kiss Györgyné), Szabó Julianna (Kassai Istvánné), Szabó Erzsébet (Arany Miklósné), Szabó László (felesége Balázsik Katalin).

Szabó József és Lénárt Julianna gyermekei a XIX-XX. század fordulóján voltak iskoláskorúak, s felnőve és családot alapítva csaknem mindannyian Simontornyán maradtak. Közülük s házastársaik közül ma már senki sem él. A 12. gyermek felesége, Katica néni egy éve hunyt el, 93 éves korában. De az ő gyermekeik közül is többen mentek már el a hosszú évtizedek során.

A testvérek közül a legidősebb Szabó Lajos volt. Gyermektelen házaspár voltak, hentes- és mészáros boltjuk volt egy ideig Budapesten. Később Simontornyán, a Széchenyi utcában éltek.

Szabó Mária (Somogyi Gáborné): Simontornyán éltek, cipészmester volt Somogyi bácsi. Két lányuk született, akik elkerültek innen felnőtt korukban. Ilonka gyermekkorában anyám egyik játszópajtása volt, ő sokat mesélt róla. Mária Pomázra került, férje erdész volt a Károlyi-kastélyban, ott is laktak. Négy kislányuk született: Aranka, Mária, Katalin, Erzsébet. Unokatestvérük Szabó Irma sokat nyaralt náluk gyermekkorában, a neveket is ő sorolta fel.

Szabó Katalin (Kiss Györgyné): nagygazdálkodó család gazdasszonya volt — erős egyéniség —, két fiút nevelt fel. Első gyermeke, Ernő kicsi korában meghalt. Férje részt vett az I. világháborúban. Fiai közül, László Takács Máriát vette feleségül, harcolt a II. világháborúban. Itthon hentesüzlete volt és gazdálkodott a földjeiken. Három lányuk: Magdi, Mária és Erzsébet.

Magdi pedagógus, a Dégi Gyermekotthonban tanított férjével együtt. Marika gyógyszerész, Erzsi gyógyszerész-technikus. Mindkettőjüknek 1-1 gyermeke van — s Marikának unokája, Eszterke. - A fiatalabb fiú, Kiss György Bongor Jolán tanárnő férje volt már, amikor behívták katonának. Én akkor Joli nénihez jártam naponta, magánúton végeztem a polgári iskolát, sok hasonló korú társammal együtt. Egyszer Kiss György hazajött szabadságra, s jól emlékszem, milyen szép pár voltak együtt. Aztán nemsokára jött az értesítés a szomorú hírrel, hogy ő is meghalt a nagy harcokban a Don-kanyarban. Ekkor maradhatott itthon fivére, László, aki szabadságon volt a frontról.

Itt mondom el, hogy Joli néni később újra férjhez ment, s a ma élő ifjabb generációk H. Halas Kálmánné néven őrizhetik őt meg, mint kedves tanárukat, emlékezetükben. Második férje, Halas Kálmán (a bőrgyári főmérnök édesapja) is bőrgyári tisztviselő volt — hajdan kollégám, „főnököm” —, akinek előző házasságából született kislányát, Babit is Joli néni nevelte fel (miután sajnos második férje is korán meghalt).

A Szabó testvérek közül korban a harmadik lány Julianna, Kassai Istvánné. Három gyermekük: Katalin, Irma és István. Édesapjuk vasutas volt, a család egy időben el is került Simontornyáról Dombóvárra. S az itteni Orsolya-rendi nővéreknél (apácáknál) lett tanárnő és rendfőnök

Katalin - Hilda néni, ahogy később sokan megismerték. A háború utáni nehéz években világi pedagógusként tanított Sáregresen és Sárbogárdon. Megtudtam tőle azt is, hogy Dombóvár történetéről, földrajzáról is írt egy szakkönyvet — s ki tudja, mi mindennel nem foglalkozott még tevékeny élete során. Hilda nagy szeretettel írt családjáról, s legfőképpen nagymamájáról, aki a fényképen is gyermekei körében látható.

Ma Verőcén él a Migazzi-kastélyban kialakított egyházi szeretetotthonban. 2001 őszén Sándor Pál gyógyszerész ismerősei részére szervezett egy kisebb kirándulást Zebegénybe és Verőcére. Ezen én is részt vettem, s örömmel köszöntöttük Hilduskát, Hilda nénit —, aki kedves lényével sokak számára példakép lehetne.

Verőcén sikerült találkoznunk Kassai Irmával, s középső gyermekével, Tímeával is, akit iskolás kora óta nem láttam. Sokat járt a régi bőrgyári turistaszakosztállyal túrákra, versenyekre osztálytársaival, Bakos Gyöngyivel, Mészáros Csöpivel, s az őrs többi tagjaival együtt. Nagyon szerettük őket. Tímea férje s lányuk, Réka is ott volt vele Verőcén. Tímea édesanyja, Kassai Irma szintén pedagógus volt. Dr. Szigethy Dezső körorvoshoz ment férjhez, aki első házasságából két felnőtt gyermeket hozott, Piroskát és Lászlót. Tímeának még két testvére volt, bátyja, Péter és húga, Eszter. Mindketten családos emberek. Irma férje felvidéki származású volt, de a család Erdélyben is élt, majd ideköltöztek Simontornyára. Irma itt tanított, s nyugdíjazása után gyermekei közelébe költözött.

Kassai néniék harmadik gyermeke volt István, aki katonatisztként vett részt a II. világháborúban. Onnan hazatérve egy gazdaságban dolgozott. Fiatalon halt meg, tragikus körülmények között. 1956 novemberében — felindultságában — egy Simontornyán átvonuló tank elé állt, hogy megállásra bírja, és az már nem tudta kikerülni. (Szemtanúk szerint megpróbálta.) Így Kassai István 1956 hősi halottja volt Simontornyán. Sírját a rendszerváltás után megkoszorúzták.

A legfiatalabb, a 12. gyermek, Szabó László volt — Balázsik Katalin férje —, Szabó Józsefné Szabó Irma édesapja. Ő a bőrgyárban dolgozott évtizedekig, mint tímár. Irma férje, Szabó Jóska nagy színjátszó volt, az ötvenes évek elején ő volt a legendás János vitéz. Szintén bőrgyári dolgozó volt, karbantartó lakatos — s az ő édesapja ugyancsak ott dolgozott. Édesanyja Szőllősi Rozália.

Két lányuk közül Ágnes pedagógus (egy lánya van, Tímea, aki közgazdász, Pécsett végzett, Budapesten dolgozik), Éva ma a polgármesteri hivatal pénzügyi osztályán dolgozik. Az ő férje volt Reisz Tamás, az ismert festőművész. Házasságukból két kislány született, Éva (2003-ban végzett Kaposváron a tanárképző főiskolán, s mire ezt az írást olvasni fogják, már biztosan munkahelyén, Tolnanémedin találjuk őt párjával, Nagy Lászlóval, mint fiatal „fészekrakókat”) és Rita (2003-ban érettségizett, s Kaposváron tanul tovább). Irmát, a nagymamát — akivel hajdan Joli nénihez együtt jártunk — szintén meglátogattam, sok visszaemlékezést kaptam tőle is. Ő sokat volt együtt a rokonokkal — Arany néni keresztanyja volt —, szerette őket.

Szabó Erzsébet Arany Miklósné volt a legfiatalabb lánytestvérei közül, 1895-ben született. Férje részt vett az I. világháborúban, majd csendőrként dolgozott. Emberi tartására jellemző, hogy — Erzsi visszaemlékezése szerint — 1919 után és a II. világháború alatt is barátsággal keresték fel őt azok az üldözött ismerősei, akiken a nehéz időkben segíteni próbált. Arany néni kedvességére, mosolygós arcára ma is jól emlékszem. Találtunk Erzsivel egy lánykori képet róluk, amelyiken édesapám unokatestvérét, Barocsai (Csősz) Erzsikét is megismertem. Egyidősek voltak — mi mindenről tudnának mesélni, ha kérdezhetnénk még őket...

Arany Miklóséknak két fiuk volt: László és Miklós — mindketten részt vettek pilótaként a II. világháborúban. Miklós 1943-ban sajnos hősi halált halt, Kijevben temették el. Telegdy Zsuzsi volt a menyasszonya, akinek édesapja, dr. Telegdy István állatorvos Szegeden hadifogolyként halt meg. Id. Arany Miklós a simontornyai front polgári hősi halottja volt.

Arany László, az idősebb fiú 1938-ban vonult be, Olaszországban kapott katonai kiképzést mint pilóta. Később futárgépen teljesített szolgálatot, utoljára Kolozsváron. A háború után fogságba esett. Hónapok múlva tért haza egy romániai orosz hadifogolytáborból. A polgári repülésben nem sikerült elhelyezkednie. Sok méltánytalanság érte. Először a közigazgatásban dolgozott, itt B-listázták, utána Vámra járt át a gazdaságba, majd a Betonútépítő Vállalathoz. Később a bőrgyárba ment autószerelőnek, s ott dolgozott nyugdíjazásáig. Első felesége Bendik Julianna volt — a bőrgyári művezető Bendik Kálmán és Farkas Julianna egyetlen lánya —, aki 25 éves korában, hirtelen halt meg. Arany Laci második felesége Szabó Erzsi, a fafaragó művész Szabó István és Molnár Teréz nagyobbik lánya lett. (Feleségének ugyanaz volt a lánykori neve, mint édesanyjának.) Egy gyermekük született, Erzsébet, aki ma két kislány, Fanni és Fruzsina édesanyja, és franciatanárnő Budapesten.

Szabó Istvánék kisebbik lánya, Teréz — gyermekkorában József atyához járt latinra Miklós öcsémmel és barátaival együtt — gyógypedagógus. Őt az erdélyi származású Bondár László vette feleségül, aki bőrgyári tisztviselő volt, majd egy budapesti kutatóban tudományos munkatárs. Két gyermekük, Zsuzsi, aki sajnos fiatalon elhunyt és Laci, aki közgazdász.

Szabó bácsinak — részt vett az I. és a II. világháborúban — sógora volt Molnár Lajos, a II. világháború hősi halottja, kinek felesége, Gizi néni később Kerekes Dániel második felesége lett — lánya, Márta, Szekszárdon tanított. Szabó néni rokonai a Szűcs fiúk és Herceg Lászlóné is.

Szabó István testvérei voltak: a 7 gyermekes Szabó György, József, Anna (Szalai Lajosné), Teréz (Kosaras Szabó Lajosné), Ilona (Prell Antalné, később Blaskó László második felesége), az ő gyermekeik közül sokan Simontornyán élnek.

Szabó Istvánék mindketten szép kort megértek — Szabó bácsi 88 évet, Szabó néni (Molnár Teréz) 97 évet élt.

Erzsi testvérével együtt tagja volt hajdan a Katolikus Leánykörnek. A női szabó mestervizsgát Budapesten szerezte meg, majd szerkesztő, szériázó tervező szabászként a Bőr- és Szőrmefeldolgozó Vállalat csoportvezetője lett. Ma nyugdíjasként — otthoni munkái mellett — tévét néz, olvas, néha felmegy a gyerekekhez, és ápolja a nagy család régi hagyományait, emlékeit.

Köszönöm segítségét, s szívből kívánom, hogy még sokáig legyen hozzá energiája. Ugyanezt kívánom a nagy család valamennyi tagjának, s megköszönöm az ő segítségüket is — Hildának, Szabó Irmának. Mindenkinek nagyon jó egészséget kívánok, s kérem, nézzék el nekem, ha valakiről kevesebbet tudtam írni, mint ahogy szerette volna.